b'\n_START_ARTICLE_\nTill Eulenspiegel\n_START_SECTION_\nOrigen i tradici\xc3\xb3\n_START_PARAGRAPH_\nAvui en dia, l\'opini\xc3\xb3 generalitzada tendeix a considerar Till Eulenspiegel com una figura completament imagin\xc3\xa0ria al voltant del nom de la qual s\'han reunit un conjunt de contes populars de l\'edat mitjana. Ruth Michaelis-Jena observa el seg\xc3\xbcent al respecte: "No obstant aix\xc3\xb2, les figures llegend\xc3\xa0ries necessiten un rerefons definit per ser memorables i Till necessita la realitat del paisatge de Braunschweig i les ciutats reals a les que poder viatjar - Col\xc3\xb2nia, Rostock, Bremen i Marburg entre d\'altres - i a burgesos que es converteixin en v\xc3\xadctimes de les seves bromes."_NEWLINE_D\'acord amb la tradici\xc3\xb3, va n\xc3\xa9ixer a Kneitlingen, prop de Braunschweig, al voltant del 1300. Va viatjar a trav\xc3\xa9s del Sacre Imperi Romanogerm\xc3\xa0nic, especialment pel nord d\'Alemanya, per\xc3\xb2 tamb\xc3\xa9 pels Pa\xc3\xafsos Baixos, Boh\xc3\xa8mia, i It\xc3\xa0lia. A la llegenda, se\'l presenta com un tramp\xc3\xb3s o un ximple que feia bromes als seus contemporanis, exposant en tot moment els vicis, l\'avar\xc3\xadcia i la bogeria, la hipocresia i estupidesa. L\'eix del seu enginy en un gran nombre dels contes \xc3\xa9s en la seva interpretaci\xc3\xb3 literal del llenguatge figurat. Encara que els artesans s\xc3\xb3n les principals v\xc3\xadctimes de les seves bromes, ni la noblesa ni el Papa estan exempts de ser enganyats. Si b\xc3\xa9 \xc3\xa9s poc probable que estigui basat en una persona hist\xc3\xb2rica, al segle XVI es deia que Eulenspiegel havia mort el 1350 a M\xc3\xb6lln, prop de L\xc3\xbcbeck, de pesta negra, segons una l\xc3\xa0pida atribueixen a ell, fet que havia observat Fynes Moryson en el seu itinerari del 1591. A la l\xc3\xa0pida hi figura un text escrit en baix alemany que diu: "No toqueu aquesta pedra, que quedi clar - Eulenspiegel est\xc3\xa0 enterrat aqu\xc3\xad".\n_START_SECTION_\nContes impresos\n_START_PARAGRAPH_\nLes dues primeres edicions impreses, als comen\xc3\xa7aments de l\'alt alemany, Ein kurtzweilig lesen von Dyl Ulenspiegel, s\xc3\xb3n de Johannes Gr\xc3\xbcninger fetes a Estrasburg, el 1510-11 i el 1515. Malgrat les sovint repetides suggestions respecte al fet: que el nom Eulenspiegel va ser utilitzat en contes de murris i mentiders a la Baixa Sax\xc3\xb2nia des del 1400, Paul Oppenheimer conclou que: realment arriben a ser sorprenentment dif\xc3\xadcils de trobar refer\xc3\xa8ncies anteriors a Till Eulenspiegel. Els jocs de paraules que no funcionen en l\'alt alemany ens indiquen que el llibre va ser escrit en baix alemany i tradu\xc3\xaft a l\'alt alemany per tal de trobar un p\xc3\xbablic m\xc3\xa9s ampli._NEWLINE_La traducci\xc3\xb3 literal del nom Eulenspiegel a l\'alt alemany ha d\xc3\xb3nat lloc a "mussol mirall", dos s\xc3\xadmbols que identifiquen Till Eulenspiegel als gravats populars rudimentaris (vegeu il\xc2\xb7lustraci\xc3\xb3). Tanmateix, es creu que l\'original en baix alemany \xc3\xa9s ul\'n Spegel, que vol dir netejar-se el cul. Al segle XVIII, escriptors alemanys van adaptar episodis com a s\xc3\xa0tira social, i, en el segle XIX i principis del segle XX les versions dels contes es van censurar, per fer-los aptes per als nens, que s\'havien convertit en la principal audi\xc3\xa8ncia, eliminant les moltes refer\xc3\xa8ncies als excrements humans.\n_START_SECTION_\nPopularitat actual\n_START_PARAGRAPH_\nEl llibre ha estat tradu\xc3\xaft, generalment en versions censurades, a moltes lleng\xc3\xbces. L\'\xc3\xbanic museu de Till Eulenspiegel est\xc3\xa0 situat a la petita localitat de Sch\xc3\xb6ppenstedt, Baixa Sax\xc3\xb2nia, alemanya, el qual se suposa el seu lloc de naixement.'